Tonkinas līcis
Tonkinas līcis (franču: Golfe du Tonkin), arī Bakbo līcis (vjetnamiešu: Vịnh Bắc Bộ — ‘ziemeļu līcis’), Beibu līcis (ķīniešu: 北部灣, Běibù Wān — ‘ziemeļu līcis’) ir jūras līcis Dienvidķīnas jūras ziemeļrietumu daļā, Ķīnas un Vjetnamas piekrastē. Līci no austrumiem norobežo Hainaņas sala un Leidžou pussala, ko atdala Cjundžou šaurums, no ziemeļiem un rietumiem — kontinenta krasts. Šis līcis ir vēsturiski nozīmīgs un tiek saistīts ar Tonkinas incidentu, kas notika 1964. gadā un kalpoja par iemeslu ASV tiešai iesaistei Vjetnamas karā.